Man uit ontvoerders se greep gered | Netwerk24
Deur Charné Kemp 28 Mei 2017 16:38
'n Man is Vrydagoggend deur die Valke en ander polisielede in Kimberley uit die greep van 'n groep vermeende ontvoerders gered wat hom glo gedwing het om geld uit sy bankrekening te trek.
Kapt. Philani Nkwalase, Valke-woordvoerder, sê die verdagtes het weggekom toe die polisie op hul spoor gekom het.
"Die drama het Donderdag begin nadat die vier die slagoffer in Christiana gevange geneem het. Dit is onbekend watter tyd dit gebeur en of hulle wapens gebruik het. Hulle het hom van al sy besittings beroof en hom geïntimideer.
"Die slagoffer is gedwing om by 'n kitsbank geld uit sy bankrekening te trek. Hulle wou ook hê hy moes geld uit sy ander rekenings trek, maar sou die volgende dag Kimberley toe gaan om dit te doen.
"Die slagoffer kon Vrydagoggend nie weer geld by die kitsbank trek nie.
"Die verdagtes het hom na die banktak in New Park in Kimberley geneem om geld by die kassiere in die bank te trek. Die bankpersoneel het geweier om die geld te oorhandig.
"Die polisie het 'n wenk ontvang het speurwerk gedoen om die man op te spoor.
" 'n Taakspan van die Valke, (ander) polisie en speurders het die man Vrydagoggend omstreeks 11:30 naby die bank in Kimberley gered. Die verdagtes het op die vlug geslaan."